|  |
| --- |
| Jiena nemmen! Għinni fil-fidi nieqsa tiegħi!  (Mk 9,24)  .  **LECTIO DIVINA**  **Il-Wieħed u Tletin Ħadd**  **Matul is-Sena (Sena B)**  **Mk 12,28-34**  żmien ta’ riflessjoni  Seminarju tal-Qalb ta’ Ġesù  Rabat – Għawdex  2012 |

**“Int għandek tħobb...”**

**“Wieħed mill-kittieba resaq fuq Ġesù u staqsieh: ‘Liema wieħed fost il-kmandamenti kollha huwa l-ewwel?’”** (28b)

Meta ma kienx ikun hemm profeti, il-poplu Lhudi kien imur jagħmel il-mistoqsijiet tiegħu lill-Iskribi, dawk li kienu jafu tajjeb it-Torah, li huma stess kienu fasslu meta Iżrael kien ilsir fil-Babilonja. Kienu meqjusa bħala dawk li jħarsu l-liġi. Ir-raġel irid ikun jaf b’mod assolut *(pánton)* liema huwa l-fundament u l-essenza tal-liġi.

**“Ġesù wieġbu: ‘L-ewwel wieħed huwa dan: Isma’ Iżrael; il-Mulej, Alla tagħna, Mulej wieħed hu, u int għandek tħobb lill-Mulej, Alla tiegħek, b’qalbek kollha, b’ruħek kollha, b’moħħok kollu, u bil-qawwa tiegħek kollha.”** (v.29-30)

***“Isma Iżrael”***: Is-smigħ huwa diġà mħabba għax meta wieħed jisma’ huwa jinfetaħ għall-ieħor u jilqa’ fih il-preżenza tiegħu. Is-smigħ joħloq ukoll rabta għax wieħed joħroġ mill-isolament tiegħu u jgħix f’relazzjoni mal-ieħor*.*

***“u int”:*** Hija tweġiba personali: ‘Int’. Ġesù qed jirrepeti dak li kull Iżraelita kien jaf, tant li kien miktub f’qalbu... u mal-bibien. Kienet l-ewwel silta mill-Iskrittura (ix-Shemà) li kull tifel kellu jitgħallem bl-amment u li kull Lhudi kien jirrepeti tliet darbiet kuljum: *“Isma, O Iżrael: Alla tagħna l-Mulej, il-Mulej waħdu. Ħobb, mela lill-Mulej, Alla tiegħek, b’qalbek kollha, b’ruħek kollha u b’saħħtek kollha.”* (Dt 6,4-5).

***“B’qalbek kollha”:*** Il-qalb hija ċ-ċentru tal-għażliet kollha tal-bniedem u titlob għalhekk qalb li tkun biss ta’ Alla u mhux maqsuma, qalb li taħseb f’għaqda m’Alla.

***“B’ruħek kollha”:*** Ifisser in-nifs li ta Alla lill-bniedem fil-ħolqien, ifisser li wieħed iħobb lil Alla bil-ħajja tiegħu kollha. L-ebda mument tal-ħajja ma għandu jkun maqtugħ mill-imħabba lejn Alla.

***“B’saħħtek kollha”:*** B’dak kollu li wieħed għandu. Il-ġid kollu jrid ikun għas-servizz t’Alla. Id-doni kollha jridu jkunu għall-proġett t’Alla.

Però Ġesù żied: ***“B’moħħok kollu”***, kelma li ma kinitx misjuba fis-silta tad-Dewteronomju. Ir-rabta tal-bniedem m’Alla irid ikollha direzzjoni. Trid tkun frott ta’ għażla serja, li tissodisfa r-raġuni. Il-fidi trid tkun raġunata. Min ma jagħtix raġuni għal dak li jemmen ma jistax iħobb lil Alla b’qalbu kollha. Kull diviżjoni *(diabolos)* tmur kontra l-unità.

Hija mixja: mis-Smigħ ***“Isma’ Iżrael”*** għall-għarfien, ***“Il-Mulej wieħed hu”*** u mill-għarfien għall-imħabba, ***“Ħobb lill-Mulej...”*** Il-kelma twassal għall-għixien tal-imħabba.

**“U t-tieni hu dan: Ħobb lil għajrek bħalek innifsek”** (v.31a)

***“U t-tieni hu dan”:*** San Mark iqiegħed iż-żewġ kmandamenti f’ġerarkija, Mattew iqiegħdhom fuq l-istess livell: *“u t-tieni jixbħu”* (Mt 22,39), mentri Luqa jqiegħdhom fi kmandament wieħed: *“Int għandek tħobb il-Mulej, Alla tiegħek, b’qalbek kollha, u b’ruħek kollha, bil-qawwa tiegħek kollha, u b’moħħok kollu u lill-proxxmu tiegħek bħalek innifsek”* (Lq 10, 27). Fil-bqija tat-Testment il-Ġdid jingħaqdu flimkien fl-għaqda tal-imħabba *(agapào)* lejn Alla u lejn il-proxxmu: *“Jekk wieħed għandu biex jgħix fid-dinja u jara ’l ħuh fil-bżonn u jagħlaq qalbu għalih, kif tista’ l-imħabba t’Alla tgħammar fih? Uliedi, ma nħobbux bil-kliem u t-tpaċpiċ, imma bl-għemil u bis-sewwa”* (1 Ġw 3, 17-18) u *“Jekk xi ħadd jgħid: ‘Jiena nħobb ’l Alla’, u jobgħod lil ħuħ, dan ikun giddieb. Għax min ma jħobbx lil ħuh li jara, kif jista’ jħobb lil Alla li hu qatt ma rah? Dan hu l-kmandament li tana hu: li min iħobb ’l Alla, iħobb ukoll lil ħuh”* (1 Ġw 4, 20-21).

Ġesù jagħmel sintesi tar-rieda t’Alla. Ma jirrepetix biss il-kmandamenti ta’ Dt 6,5 u Lev 19,18, imma jgħix huwa innifsu dawn il-kmandamenti murija iżjed tard bil-ħajja u l-mewt tiegħu. Fir-raba’ Vanġelu jgħid: *“Nagħtikom kmandament ġdid, li tħobbu lil xulxin. Bħalma ħabbejtkom jien, hekk ukoll ħobbu intom lil xulxin”* (Ġw 13,34).

***“lil għajrek”:*** “*U l-proxxmu tiegħi min hu?”* (Lq 10,29). Fil-parabbola tas-Samaritan it-Tajjeb il-proxxmu mhuwiex sempliċiment dak li huwa qrib tiegħek, imma huwa kull barrani: *“għax intom ukoll, kontu barranin fl-art tal-Eġittu”* (Eż 22,20).

**“Ma hemmx kmandament ieħor akbar minn dawn”** (v.31b)

*“Dawn ż-żewġ kmandamenti huma l-qofol tal-Liġi kollha u tal-Profeti”* (Mt 22,40); *“Il-liġi kolha tinġabar f’liġi waħda: ‘Ħobb lil għajrek bħalek innifsek’”* (Gal 5, 14); *“Għax il-kmandamenti: ‘La tagħmilx adulterju, la toqtolx, la tisraqx, la tkunx rgħib,’ u kull preċett ieħor, hu liema hu, kollha jinġabru f’kelma waħda: ‘Ħobb il-proxxmu tiegħek bħalek innifsek’. L-imħabba ma tagħmilx deni lill-proxxmu; mela l-imħabba hi l-milja tal-Liġi”* (Rum 13,9-10). L-imħabba hija għalhekk it-triq li tgħaddi t-triqat l-oħra kollha (ara 1 Kor 12,31).

L-attenzjoni mhijiex imqiegħda fuq kmandament imma fuq relazzjoni m’Alla u mal-proxxmu.

**“Qallu l-kittieb: ‘Sewwa qiegħed tgħid, Mgħallem: għandek raġun tgħid li wieħed hemm, u li ma hemmx ieħor ħliefu. Iva, li tħobb lilu b’qalbek kollha, b’moħħok kollu, u bil-qawwa tiegħek kollha, u tħobb lil għajrek bħalek innifsek, huwa aqwa minn kull sagrifiċċju tal-ħruq u mis-sagrifiċċji kollha’”** (v.32-33)

L-imħabba lejn Alla u kull prattika reliġjuza jridu jiġu tradotti f’opri ta’ mħabba, kif insibu wkoll f’Ħosegħa: *“Għaliex jiena tjieba rrid, mhux sagrifiċċju”* (6,6a) u *“Jaqaw il-Mulej jogħġbuh il-vittmi tal-ħruq u s-sagrifiċċji aktar mis-smigħ tal-Kelma tal-Mulej? Ara l-ubbidjenza hi aqwa mis-sagrifiċċji”* (1 Sam 15,22). L-imħabba tissupera l-istess sagrifiċċju u l-atti tal-kult. Il-veru kult u l-veru sagrifiċċju huma dawk li għandhom l-oriġini tagħhom fl-imħabba.

**“Ġesù, meta rah kemm kien wieġeb bil-għaqal, qallu: ‘Mintix ’il bogħod mis-Saltna t’Alla’”** (v.34)

Is-Saltna t’Alla tikkonsisti fl-għarfien li l-imħabba lejn Alla hija ugwali għall-imħabba lejn il-proxxmu. L-imħabba lejn il-proxxmu hija l-verifika tagħna tal-imħabba lejn Alla.